**Проект „Повишаване на знанията и уменията на служителите на регионалните лаборатории на Главна дирекция "Лабораторно-аналитична дейност" към ИАОС“**

ИАОС изпълнява проект „Повишаване на знанията и уменията на служителите на регионалните лаборатории на Главна дирекция "Лабораторно-аналитична дейност" към ИАОС“, финансиран по договор BG05SFOP001-2.019-0068-C01/01.06.2020 г., който се осъществява с финансовата подкрепа на Оперативна програма „Добро управление”, съфинансирана от Европейския съюз чрез Европейския социален фонд.

Изпълнителната агенция по околна среда (ИАОС) е администрация към Министъра на околната среда и водите за осъществяване на ръководни, координиращи и информационни функции по отношение на контрола и опазването на околната среда в България. Администрацията на Агенцията се дели на обща и специализирана, като Главна дирекция „Лабораторно-аналитична дейност“ (към която е насочено проектното предложение) е част специализираната. Тя е структурирана в петнадесет териториални звена – едно звено Централна лаборатория-София, включваща девет отдела и четиринадесет регионални звена позиционирани в градовете Благоевград, Бургас, Варна, Велико Търново, Враца, Монтана, Пазарджик, Плевен, Пловдив, Русе, Стара Загора, Смолян, Хасково, Шумен.

Териториалните звена извършват вземане на проби от компонентите и факторите на околната среда и последващото им изпитване с цел поддържане на актуална информация за състоянието на околната среда и актуални данни в Националната система за мониторинг на околната среда, подпомагане на Регионалните инспекции по околна среда в контролната им дейност и четирите Басейнови дирекции при управлението на речните басейни.

Проектните дейности и обучения имат за цел да повишават експертизата на служителите в изпълнение на техните основни задължения, което съвпада с целта на процедурата: „Подобряване на специализираните знания и умения на служители в териториалните звена/поделения и териториалните структури“. Основните дейности по проекта са: Дейност 1: Специфични изисквания при извършване на анализ на отпадъци; Дейност 2: Практически обучения за пробонабиране; Дейност 3: Изисквания във връзка с измерване на шум в околната среда.

Проектът е с период на изпълнение 12 месеца, като общата стойност на проекта е 199 854.00 лева, от които 169 875.90 лева европейско и 29 978.10 лева национално съфинансиране.